N3-betoging: Nóg verdagtes vasFoto: Twitter Nóg mense is in hegtenis geneem nadat 35 vragmotors Sondagaand tydens ŉ betoging op die N3 by die Mooirivier-tolplaza in KwaZulu-Natal beskadig is. Kol. Thembeka Mbhele, woordvoerder van die polisie, het Dinsdag gesê altesaam 56 mense is sedert die voorval in hegtenis geneem. Die verdagtes is tussen 17 en 46 jaar oud en is in hegtenis geneem op aanklagte van openbare geweld en die besit van vermeende gesteelde goedere. Hulle sal na verwagting Woensdag in die Mooirivier-landdroshof verskyn. “Daar is beslag gelê op kruideniersware soos vleis, snesies en toiletpapier asook vloerteëls toe die polisie Maandag ŉ klopjag in die omgewing uitgevoer het,” het Mbhele gesê. Mbhele het gesê die polisie is steeds in die omgewing en monitor die situasie. Meer inhegtenisnemings word verwag. Maroela Media het vroeër berig die protesoptrede het begin toe ŉ groep mense omstreeks 19:30 voorwerpe op die snelweg gegooi en vragmotors aan die brand gesteek het. Mbhele het gesê die betogers wat klippe en brandende voorwerpe gegooi het, het “uitgebreide skade” in die gebied aangerig. Polisiebeamptes is ontplooi en het die skare uitmekaar gejaag wat besig was om die brandende vragmotors te plunder. Terselfdertyd was die snelweg etlike ure vir verkeer gesluit, wat massiewe verkeersopeenhopings veroorsaak het.